**Likumprojekta „Grozījumi Komerclikumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | **1. Uzņēmumu reģistrā saņemto dokumentu un datu apstrādes procedūru pilnveidošana.**  Ar Ministru kabineta 2014. gada 28. novembra rīkojumu Nr. 694 apstiprinātā Uzņēmējdarbības vides uzlabošanas pasākumu plāna 2014.-2015. gadam (turpmāk – Plāns) 1.3. pasākuma 1. punkts, kas noteic, ka jāizstrādā grozījumi normatīvajos aktos, paredzot uzlabot Latvijas Republikas Uzņēmumu reģistrā (turpmāk – Uzņēmumu reģistrs) saņemto dokumentu un datu apstrādes procedūras, ieviešot jaunus tehnoloģiskos risinājumus Uzņēmumu reģistrā, sakārtot kārtību, kādā dokumenti tiek apstrādāti digitālajā formā, nezaudējot to juridisko statusu pēc to sadales.  Plāna 1.1. pasākuma 1. punkts, kas paredz atteikšanos no noteiktajām veidlapām uzņēmumu datu izmaiņu veikšanai komercreģistrā.  Ministru prezidenta 2012. gada 28. decembra rezolūcija Nr. 111-1/127 (turpmāk - Rezolūcija), kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu.  **2. Saistīto personu darījumu noslēgšana.**  Ekonomiskās sadarbības un attīstības organizācijas (OECD) izteiktā rekomendācija par nepieciešamību pārskatīt normatīvo regulējumu par saistīto pušu darījumu izvērtēšanu, saskaņošanu un atklāšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Uzņēmumu reģistrā saņemto dokumentu un datu apstrādes procedūru pilnveidošana.**  Šobrīd Uzņēmumu reģistra vestajos reģistros iesniedzamo veidlapu paraugus (ne vien veidlapu saturu, bet arī dizainu) nosaka 15 Ministru kabineta noteikumi, ar kuriem kopumā apstiprinātas 114 veidlapas, tajā skaitā uz Komerclikuma (turpmāk – Likums) 10. panta pirmās daļas pamata izdotie Ministru kabineta 2001. gada 27. decembra noteikumi Nr. 567 „Noteikumi par pieteikumu veidlapām ierakstiem komercreģistrā” (turpmāk – Noteikumi) nosaka ierakstu izdarīšanai komercreģistrā iesniedzamās 19 pieteikumu veidlapas.  Nepieciešamība grozīt Uzņēmumu reģistra vestajos reģistros iesniedzamo pieteikumu veidlapu apstiprināšanas kārtību konstatēta, Uzņēmumu reģistram veicot izvērtējumu par savā atbildībā esošās nozares regulējumu atbilstoši Rezolūcijā noteiktajam. Rezolūcijā lūgts izvirzīt nozares regulējošo normatīvo aktu vienkāršošanu un administratīvā sloga mazināšanu, kā arī paredzēts atteikties no nevajadzīgā, apsverot, vai spēkā esošais regulējums un tā īstenošanā iesaistītais valsts pārvaldes darbinieku skaits ir samērīgs ar labumu, ko sabiedrība no tā gūst. Papildus reģistrācijas lietu pilnīgas elektronizācijas (ar Ministru kabineta 2013. gada 4. aprīļa rīkojumu Nr. 165 apstiprinātā Uzņēmējdarbības vides uzlabošanas pasākumu plāna 2013.-2014. gadam 1.4. pasākuma 1. punkta ietvaros) ieviešanai nepieciešams izveidot elektronizācijai pielāgotas veidlapas, nodrošinot dokumentu aprites kārtības maiņu.  Nepieciešamība Noteikumos noteikt pieteikumu veidlapu saturu izriet no likuma atrunas principa, kas minēts Administratīvā procesa likuma 11. pantā. Norādāms, ka prasība ar Noteikumiem apstiprināt veidlapās ietveramo būtisko informāciju, kas komercreģistrā reģistrējamajiem tiesību subjektiem jānorāda obligāti vai, pamatojoties uz kuru var tikt izdots nelabvēlīgs administratīvais akts, ir nepamatota likuma atrunas principa sakarā, jo bieži dublē vai pat ir pretrunā augstāka juridiskā spēka normatīvajam aktam, kurā jau norādītas pieteikumu veidlapās norādāmās ziņas.  Deleģējot Ministru kabinetam apstiprināt pieteikumu veidlapas, likumdevējs nav deleģējis Ministru kabinetam tiesības pieprasīt norādīt ziņas, kuras jau neizriet no augstāka juridiskā spēka normatīvā akta. Ievērojot minēto, situācija, kurā ar Noteikumiem, ar kuriem tiktu apstiprinātas pieteikumu veidlapās norādītās ziņas, tiktu prasīts norādīt informāciju, kas neizriet no augstāka juridiskā spēka normatīvā akta, būtu Ministru kabinetam noteiktā pilnvarojuma pārsniegšana. Līdz ar to vienīgais pieteikumu veidlapās norādāmo ziņu apstiprināšanas ar Noteikumiem mērķis ir vienuviet detalizēti un izsmeļoši uzskaitīt visas ziņas, kas, piesakot ieraksta izdarīšanu par tiesību subjektu vai juridisko faktu, jānorāda veidlapās.  Pārāk detalizēts regulējums rada vairāk problēmu nekā vispārīga norma, kuru elastīgi, negrozot likumpakārtoto normatīvo aktu, var piepildīt ar saturu atbilstoši saistītajiem likumiem. Turklāt, šādu normu iespējams elastīgāk izmantot mainīgos apstākļos. Piemēram, izvēloties visas norādāmās ziņas detalizēti uzskaitīt Noteikumos, katru reizi, kad tiek grozīts augstāka juridiskā spēka normatīvais akts, jāgroza arī Noteikumi. Rezultātā rodas liekas grūtības nodrošināt normatīvo aktu savstarpēju koordinētību, kā arī saskaņotību. Papildus norādāms, ka šādu grozījumu Noteikumos izstrādāšanā un pieņemšanā iesaistītais valsts pārvaldes darbinieku skaits (Uzņēmumu reģistra, Tieslietu ministrijas, citu ministriju amatpersonas, Valsts sekretāru sanāksme, Ministru kabinets) ir nesamērīgs attiecībā pret labumu, ko sabiedrība no tā gūst.  Ievērojot iepriekš minēto, secināms, ka grozījumi Noteikumos rada normatīvo aktu grozījumu skaita un apjoma nevajadzīgu palielināšanos, kā arī pārmērīgu administratīvo slogu un liekus izdevumus valsts budžetam. Turklāt, ņemot vērā tiesību aktu projekta izstrādes un pieņemšanas laikietilpību, tiek kavēta pieteikumu veidlapu uzlabošana ar papildinājumiem, kuri komersantiem veidlapu aizpildīšanu padarītu saprotamāku un Uzņēmumu reģistra sniegtos pakalpojumus pieejamākus.  Ņemot vērā iepriekš minēto, nepieciešams atteikties no katrā Uzņēmumu reģistra vestajā reģistrā iesniedzamo pieteikumu veidlapu apstiprināšanas ar Ministru kabineta noteikumiem, tai skaitā no komercreģistrā iesniedzamo pieteikumu veidlapu apstiprināšanas ar Noteikumiem.  Vienlaikus, ņemot vērā, ka vairākas pieteikumos norādāmās ziņas (tiesību subjektu vai juridisko faktu identificējošā informācija, norādāmās ziņas par pievienojamajiem dokumentiem, informācija par valsts nodevas vai maksas par publikāciju oficiālajā izdevumā „Latvijas Vēstnesis” samaksu, informācija par lēmuma saņemšanas veidu, kontaktinformācija saziņai) ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, šīs ziņas nosakāmas likumā „Par Latvijas Republikas Uzņēmumu reģistru”, kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Likumā savukārt nosakāmas pieteikumu veidlapās norādāmās ziņas ierakstu izdarīšanai vai dokumentu reģistrācijai (pievienošanai lietai) komercreģistrā. Nosakāms, ka, piesakot ierakstīšanai komercreģistrā komersantu, pieteikumā norādāmas visas sākotnēji par attiecīgo komersantu ierakstāmās ziņas atbilstoši Komerclikuma 8. pantam, savukārt, piesakot izmaiņas komercreģistrā ierakstāmajās ziņās, pieteikumā norāda jaunās ziņas, kas mainījušās, atbilstoši Komerclikuma 8. pantam.  Šāda tiesiskā regulējuma rezultātā komercreģistrā ierakstāmajiem tiesību subjektiem pieteikumos ieraksta izdarīšanai vai dokumentu pievienošanai reģistrācijas lietai norādāmās ziņas būs noteiktas likuma „Par Latvijas Republikas Uzņēmumu reģistru” vispārīgajā regulējumā, Likuma normā, kas nosaka ierakstu komercreģistrā saturu un īpašos gadījumos – Likuma normās, kas regulē konkrēta ieraksta izdarīšanu, piemēram, darbības apturēšanu. Piesakot ierakstīšanai komersantu, pieteikumā būs norādāmas visas ziņas, kas par attiecīgo komersantu sākotnēji ierakstāmas komercreģistrā, savukārt, iesniedzot pieteikumu par izmaiņu ierakstīšanu komercreģistrā, tikai jaunās ziņas atbilstoši Likumā noteiktajam ieraksta saturam. Vienlaikus Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību, gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem pieteikumu veidlapas tiks uzlabotas ar papildinājumiem, kuri padarīs Uzņēmumu reģistra klientiem veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus. Izmantojot portatīvā dokumenta (*Portable Document Format* (PDF) *Forms*) formāta tehnoloģijas, Uzņēmumu reģistrā iesūtītās veidlapas saturs tiks atpazīts, nodrošinot datu automatizētu iegūšanu no pieteikumu veidlapām un importējot datus no veidlapām tieši Uzņēmumu reģistra informācijas sistēmā. Risinājums paredz datu iegūšanu no elektroniskā formā iesniegtajām pieteikumu veidlapām un ar roku aizpildītām veidlapām. Tādā veidā tiks nodrošināts, ka daļa veidlapās norādīto datu Uzņēmumu reģistra valsts notāram nebūs jāievada manuāli. Minētais risinājums mazinās ar pakalpojuma sniegšanu saistīto resursu patēriņu Uzņēmumu reģistram.  Ievērojot minēto, nepieciešams izslēgt Likumā noteikto deleģējumu Ministru kabinetam apstiprināt komercreģistrā iesniedzamās pieteikumu veidlapas, vienlaikus Likumā korekti nosakot Uzņēmumu reģistram iesniedzamās ziņas un pieteikumiem pievienojamos dokumentus.  Līdzīga satura grozījumus, nodrošinot vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, paredzēts veikt arī citos likumos, kuros noteikta Uzņēmumu reģistra vestajos reģistros iesniedzamo veidlapu apstiprināšanas kārtība. Ievērojot minēto, grozījumu Likuma spēkā stāšanās nosakāma vienlaikus ar attiecīgā satura grozījumiem likumā „Par Latvijas Republikas Uzņēmumu reģistru”.  **2. Ziņas saistībā ar publikāciju oficiālajā izdevumā „Latvijas Vēstnesis”.**  Likuma 205.panta otrā daļa, 207. pants, kā arī 263.panta otrā daļa un 264. pants šobrīd paredz, ka kapitālsabiedrība pēc lēmuma pieņemšanas par pamatkapitāla samazināšanu vēršas ar paziņojumu komercreģistra iestādē, kā arī papildus sniedz informāciju oficiālajam izdevumam „Latvijas Vēstnesis”, lai izdarītu publikāciju kreditoru informēšanai un aizsardzībai.  Šobrīd ar Noteikumiem apstiprinātajās pieteikumu veidlapās, kas iesniedzamas pamatkapitāla samazināšanas, komersanta darbības apturēšanas un reorganizācijas gadījumā tiek prasīts norādīt informāciju par publikācijas datumu oficiālajā izdevumā „Latvijas Vēstnesis”. Ņemot vērā, ka minētā informācija Uzņēmumu reģistram nepieciešama, lai Uzņēmumu reģistra valsts notārs varētu nekļūdīgi pārliecināties par to, ka komersants izpildījis normatīvajos aktos noteiktos formālos kreditoru aizsardzības pasākumus, prasība, līdz 2017.gada 31.decembrim saglabājama arī Likumā.  Savukārt, lai mazinātu kapitālsabiedrībām administratīvo slogu no 2018. gada 1. janvāra nosakāms, ka turpmāk kapitālsabiedrība vienlaikus ar citiem Likumā paredzētajiem dokumentiem (Likuma 205. panta otrā daļa un 263. panta otrā daļa) iesniegs komercreģistra iestādei nepieciešamo informāciju publikācijas veikšanai. Maksa par publikāciju atbilstoši Ministru kabineta 2013. gada 29. janvāra noteikumu Nr. 65 “Oficiālo publikāciju noteikumi” 13. punktam būs jāveic pirms oficiālās publikācijas publicēšanas, informāciju par veikto maksājumu iesniedzot Uzņēmumu reģistram atbilstoši likumā „Par Latvijas Republikas Uzņēmumu reģistru” paredzētajam regulējumam attiecībā uz pieteikumu veidlapās norādāmajām ziņām visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem (t.sk. norādāmā informācija par maksas par publikāciju oficiālajā izdevumā „Latvijas Vēstnesis” samaksu). Tādējādi kapitālsabiedrībai vairs nevajadzēs pašai vērsties papildu institūcijā, savukārt komercreģistra iestādei turpmāk būs lielākas iespējas kontrolēt, lai kapitālsabiedrība pamatkapitāla samazināšanas gadījumā ievērotu kreditoru informēšanas pasākumus. Minēto procesu iespējams ieviest no 2018. gada 1. janvāra, jo Uzņēmumu reģistram tā ieviešanai jāpielāgo informācijas sistēma.  Līdzīgu regulējumu nav iespējams attiecināt uz komersanta darbības apturēšanu vai kapitālsabiedrības reorganizāciju, jo šajos gadījumos publikācija oficiālajā izdevumā „Latvijas Vēstnesis” publicējama pirms pieteikuma iesniegšanas Uzņēmumu reģistram.  **3. Saistīto personu darījumu noslēgšana.**  Likuma 139.1–139.3 pants definē personas, kuras uzskatāmas par saistītajām personām, kā arī nosaka kārtību, kādā slēdzami darījumi ar iepriekšminētajām personām. Ar likumprojektu „Grozījumi Komerclikumā” (turpmāk – Likumprojekts) minētais regulējums tiek pilnveidots, lai nodrošinātu augstāku mazākumakcionāru aizsardzību.  Ar Likumprojektu tiek mainīta „saistītās personas” definīcija, paredzot, ka saistītā persona ir sabiedrības dalībnieks, kuram ir tieša izšķirošā ietekme, kā arī valdes un padomes loceklis. Tāpat par saistīto personu uzskatāmi minēto personu radinieki, laulātie un svaiņi, kā arī tādas juridiskās personas, kurās kapitālsabiedrības dalībniekam, valdes vai padomes loceklim vai šo personu radiniekiem, laulātajiem vai svaiņiem ir izšķirošā ietekme.  Ar Likumprojektu tiek precizēta saistīto pušu darījumu noslēgšanas kārtība. Minētā kārtība gan nav piemērojama uz pilnīgi visiem saistīto personu darījumiem, bet gan tikai uz tiem, kas nav noslēgti kapitālsabiedrības parasti veicamās komercdarbības ietvaros vai uz tirgus nosacījumiem. Ar Likumprojektu tiek apvienots šobrīd spēkā esošais Komerclikuma 139.2 un 139.3 pants, paredzot vienādu kārtību saistīto pušu darījumu noslēgšanai. Proti, neatkarīgi no tā, kura persona uzskatāma par saistīto personu, darījums ir saskaņojams ar kapitālsabiedrības padomi (ja tādas nav, tad – ar dalībnieku sapulci). Pirms darījuma apspriešanas padomē (vai dalībnieku sapulcē) valde sniedz tai visu nepieciešamo informāciju darījuma izvērtēšanai. Lēmuma pieņemšanā nepiedalās tās personas, kuras uzskatāmas par ieinteresētajām personām attiecībā uz konkrēto darījumu. Likumprojektā lietotie termini „ieinteresētā persona” un „intereses” ir ģenerālklauzulas, kuras saturs ir aizpildāms praksē. Ar ieinteresēto personu šajā gadījumā tiek saprasta tāda persona, kurai ir mantiska (mantiski novērtējams ieguvums vai zaudējums) vai nemantiska (ieguvumi, priekšrocības vai arī zaudējums, kas ne vienmēr ir saistīts ar mantiskām vērtībām) ieinteresētība, lai darījums tiktu noslēgts.  Ar Likumprojektu tiek noteiktas sekas, ja iepriekš minētā saistīto pušu darījumu noslēgšanas procedūra netiek ievērota. Šādā gadījumā darījums var tikt atzīts par spēkā neesošu, personai, kuras tiesības ar noslēgto darījumu ir aizskartas (piemēram, sabiedrības dalībniekam vai kreditoram), vēršoties tiesā un lūdzot atzīt darījumu par spēkā neesošu. Vienlaikus Likumprojekts ietver arī labticīgu saistīto personu aizsardzību. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs, Finanšu un kapitāla tirgus komisija, AS Nasdaq Riga. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | **1. Uzņēmumu reģistrā saņemto dokumentu un datu apstrādes procedūru pilnveidošana.**  Likumprojekta tiesiskais regulējums attiecināms uz Uzņēmumu reģistra vestajā komercreģistrā jau reģistrētajiem tiesību subjektiem, kā arī tiem, kas nākotnē iesniegs pieteikumus ierakstu izdarīšanai komercreģistrā. Uz 2015. gada 29. decembri Uzņēmumu reģistrā reģistrēti 147592 tiesību subjekti, kas normatīvajos aktos noteiktajā kārtībā nav izslēgti no komercreģistra.  Tāpat tiesiskais regulējums ietekmēs arī Uzņēmumu reģistra nodarbinātos, nodrošinot jaunu, ērtāku risinājumu datu ievadei Uzņēmumu reģistra informācijas sistēmā par reģistrējamajiem tiesību subjektiem komercreģistrā.  **2. Saistīto personu darījumu noslēgšana.**  Likumprojekta normas par saistīto personu darījumiem attiecas uz visām kapitālsabiedrībām, kuras noslēdz darījumus ar to saistītajām personām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēto grozījumu spēkā stāšanās rezultātā samazināsies administratīvais slogs komercreģistrā ierakstāmajiem komersantiem. Uzņēmumu reģistra klientiem turpmāk nebūs jāsaskaras ar nepilnīgām pieteikumu veidlapām un pašiem jāvērtē to saturs, gadījumos, ja veidlapas nav bijis iespējams laikā aktualizēt strauju normatīvo aktu grozījumu rezultātā. Tāpat Uzņēmumu reģistram atbilstoši klientu ieteikumiem būs iespēja operatīvi papildināt pieteikumu veidlapu paraugus ar fakultatīvi norādāmu informāciju, kas atvieglos klientiem veidlapu aizpildīšanu un Uzņēmumu reģistra sniegto pakalpojumu pieejamību.  Tāpat grozījumi Likuma 207. un 264. pantā mazinās kapitālsabiedrībām administratīvo slogu pamatkapitāla samazināšanas gadījumā, jo turpmāk kapitālsabiedrībai nebūs jāvēršas papildu institūcijā – valsts sabiedrībā ar ierobežotu atbildību „Latvijas Vēstnesis”, jo ar publikāciju saistītās darbības veiks Uzņēmumu reģistrs.  Likumprojektā paredzēto grozījumu spēkā stāšanās rezultātā samazināsies Uzņēmumu reģistra nodarbinātajiem ar pakalpojumu sniegšanu saistītās izmaksas un laika resursu patēriņš. Tāpat Likumprojektā paredzētie grozījumi samazinās administratīvo resursu patēriņu Tieslietu ministrijai, kā arī saskaņošanas procesā iesaistītajām ministrijām, iestādēm un Ministru kabinetam kopumā – turpmāk likumu grozījumu gadījumā, kas attiektos uz veidlapās ieraksta izdarīšanai komercreģistrā par komersantiem norādāmajām ziņām vai pieteikumiem pievienojamajiem dokumentiem vairs nebūs jāizstrādā vai jāsaskaņo grozījumi Ministru kabineta noteikumos.  Likumprojekts stiprinās mazākuma dalībnieku aizsardzību, kā arī nodrošinās lielāku caurspīdīgumu sabiedrības darījumu noslēgšanā, kas labvēlīgi ietekmēs investīciju vidi. |
| 3. | Administratīvo izmaksu monetārs novērtējums | Likumprojekta 11. pants (Komerclikuma jaunā 184.2 panta trešā daļa) paredz informācijas sniegšanas pienākumu. Proti, kapitālsabiedrības valdei ir jāsniedz informācija padomei vai dalībnieku sapulcei par plānoto darījumu ar saistīto pusi. Ņemot vērā, ka minētais informācijas sniegšanas pienākums iestājas tikai tad, ja, pirmkārt, kapitālsabiedrība slēdz darījumu ar konkrētu subjektu (saistīto personu) un, otrkārt, darījums atbilst noteiktiem kritērijiem (nav slēgts kapitālsabiedrības parasti veicamās komercdarbības ietvaros vai nav slēgts uz tirgus nosacījumiem), prezumējams, ka šādi darījumi netiek slēgti regulāri un ka šādus darījumus neslēdz visas kapitālsabiedrības. Līdz ar to nav iespējams precīzi noteikt, cik liela ir Likumprojekta 11. panta mērķauditorija un cik regulāri šāda informācija būtu sagatavojama. Ņemot vērā minēto, administratīvo izmaksu monetārais izvērtējums ir balstīts uz administratīvo izmaksu aprēķinu vienam informācijas sniegšanas gadījumam.  Valde, plānojot un gatavojot darījuma slēgšanu, izvērtē darījuma noteikumus, darījuma nepieciešamību, darījuma ietekmi uz tās pārstāvēto kapitālsabiedrību un citus ar darījuma noslēgšanu saistītos aspektus. Līdz ar to Likumprojekta 11. pants pēc būtības paredz nevis pienākumu veikt iepriekšminēto izvērtējumu, bet gan šo informāciju sniegt padomes locekļiem vai dalībnieku sapulcei. Informācijas sniegšana var notikt gan mutvārdos (piemēram, piedaloties padomes sēdē), gan rakstveidā (piemēram, sagatavojot informāciju papīra formā un nosūtot to padomes locekļiem pa pastu, pa e-pastu vai nododot personīgi). Ņemot vērā dažādos veidus, kādos valde var sniegt padomei Likumprojekta 11. pantā noteikto informāciju, administratīvās izmaksas aprēķinātas potenciālam standarta gadījumam – informācijas sagatavošanai rakstveidā un nosūtīšanai uz padomes locekļu e-pastu adresēm.  Informācijas sniegšanas pienākums attiecas uz dažāda lieluma kapitālsabiedrībām, kuras darbojas dažādās nozarēs. Turklāt informāciju par darījumu var sagatavot gan pati valde (piemēram, mazās kapitālsabiedrībās, kurās ir neliels nodarbināto skaits), gan arī dažādi speciālisti (piemēram, juristi, finansisti). Līdz ar to stundas samaksas likmei ņemti dati par valstī vidējām darbaspēka izmaksām vienā stundā.  C = (f x l) x (n x b) = (6,95 x 4) x (1 x 1) = 27,80 *euro*  C – informācijas sniegšanas pienākuma radītās izmaksas jeb administratīvās izmaksas;  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);  l – laika patēriņš, kas nepieciešams, lai sagatavotu informāciju, kuras sniegšanu paredz projekts;  n – subjektu skaits, uz ko attiecas projektā paredzētās informācijas sniegšanas prasības;  b – cik bieži gada laikā projekts paredz informācijas sniegšanu. |
| 4. | Cita informācija | Saistībā ar atteikšanos no veidlapu apstiprināšanas ar Noteikumiem norādāms, ka Uzņēmumu reģistrs klientu ērtībai izveidos un apstiprinās elektronizācijai pielāgotas veidlapas, kuras tiks publicētas Uzņēmumu reģistra mājaslapā, kā arī piedāvātas klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto veidlapu izmantošanu. |
| |  |  |  | | --- | --- | --- | | |  | | --- | | **III. Tiesību akta projekta ietekme uz valsts budžetu un pašvaldību budžetiem** | | *Likumprojekts šo jomu neskar.* | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | **1. Uzņēmumu reģistrā saņemto dokumentu un datu apstrādes procedūru pilnveidošana.**  Lai nodrošinātu vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, Likumprojektam jāstājas spēkā vienlaikus ar saistītajiem grozījumiem likumā „Par Latvijas Republikas Uzņēmumu reģistru”.  Vienlaikus ar Likumprojekta spēkā stāšanos spēku zaudēs Noteikumi.  **2. Saistīto personu darījumu noslēgšana.**  Likumprojekts saistīts ar likumprojektu „Grozījumi Finanšu instrumentu likumā”, kas paredz papildu regulējumu saistīto personu darījumiem akciju sabiedrībās, kuru akcijas ir iekļautas regulētajā tirgū. Likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija, Uzņēmumu reģistrs. |
| 3. | Cita informācija | Lai arī nepieciešamie normatīvo aktu grozījumi ir apjomīgi, tie nākotnē novērsīs lielāku, tiesiski nepamatotu un nelietderīgu normatīvo aktu grozījumu skaita un apjoma palielināšanos, vienlaikus ievērojami uzlabojot Uzņēmumu reģistra klientiem sniegto pakalpojumu pieejamību. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzņēmumu reģistrs klientu ērtībai izveidos un apstiprinās elektronizācijai pielāgotas pieteikumu veidlapas, kuras gan publicēs Uzņēmumu reģistra mājaslapā, gan piedāvās klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. Tāpat attiecīgos veidlapu paraugus plānots nepieciešamības gadījumā papildināt, uzlabot atbilstoši sabiedrības mērķgrupas ieteikumiem. |
| 2. | Sabiedrības līdzdalība projekta izstrādē | Sabiedrības līdzdalība nodrošināta, izstrādājot likumprojektu „Grozījumi likumā „Par Latvijas Republikas Uzņēmumu reģistru””. 2016. gada 6. janvārī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta “Grozījumi likumā “Par Latvijas Republikas Uzņēmumu reģistru”” izstrādē, norādot uz būtiskajām plānotajām izmaiņām, kas skars Uzņēmumu reģistra, tai skaitā komercreģistra klientus.  2016. gada 5. aprīlī Tieslietu ministrijas mājaslapā sadaļā „Sabiedrības līdzdalība” tika publicēts paziņojums par līdzdalības procesu Likumprojektu un likumprojektu „Grozījumi Finanšu instrumentu tirgus likumā” (par saistīto pušu darījumiem) izstrādē.  Grozījumi Likuma 207. un 264. pantā, kā arī regulējums par saistīto pušu darījumiem ir izskatīts un atbalstīts Tieslietu ministrijas pastāvīgajā daba grupā Komerclikuma grozījumu izstrādei, kurā piedalās Tieslietu ministrijas, Latvijas Universitātes, Uzņēmumu reģistra, Finanšu un kapitāla tirgus un citu institūciju pārstāvji, kā arī privāttiesību speciālisti. |
| 3. | Sabiedrības līdzdalības rezultāti | Līdz 2016. gada 21. janvārim nav saņemts neviens iebildums vai priekšlikums par likumprojektā “Grozījumi likumā “Par Latvijas Republikas Uzņēmumu reģistru”” plānotajām izmaiņām, kas skars Uzņēmumu reģistra klientus.  Līdz 2016. gada 20. aprīlim nav saņemts neviens iebildums vai priekšlikums par Likumprojektu un likumprojektu „Grozījumi Finanšu instrumentu tirgus likumā” (par saistīto pušu darījumiem). |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

22.08.2016. 11.00

2999

L.Letiņa

67031734, [Laima.Letina@ur.gov.lv](mailto:Laima.Letina@ur.gov.lv)

B.Lielkalne

67036949, [Baiba.Lielkalne@tm.gov.lv](mailto:Baiba.Lielkalne@tm.gov.lv)